Stefanos Lekkas

**Stefanos Lekkas** (s. 17. tammikuuta 1996 Elburn, Illinois, Yhdysvallat) on yhdysvaltalainen jääkiekkomaalivahti, joka pelaa SM-liigajoukkue KalPassa.

## Ura
Lekkas pelasi kauden 2011–2012 HPHL 16U-sarjaa Chicago Missionin joukkueessa, jonka jälkeen Sioux Falls Stampede varasi hänet 52. pelaajana USHL:n varaustilaisuudessa 2012. Kauden 2012–2013 Lekkas pelasi suurimmaksi osaksi Missionin 18U-joukkueessa. Hänellä oli HPHL 18U:n paras päästettyjen maalien keskiarvo (1.21). Lekkas pelasi myös kaksi ottelua NAHL-junioriliigan Springfield Jr. Falconsissa. Kauden 2013–2014 hän pelasi suurimmaksi osaksi Falconsissa. Lekkas valittiin NAHL:n tulokkaiden toiseen tähdistökentälliseen. Hän debytoi myös hänet varanneessa Stampeden USHL-joukkueessa, jossa Lekkas pelasi yhdessä ottelussa.

Varsinaisella USHL:n tulokaskaudellaan 2014–2015 Lekkas pelasi Stampedessa 42 runkosarjaottelua torjuen 21 voittoa sekä neljä nollapeliä, joilla hän jakoi liigan nollapelitilaston kärkisijan Waterloo Black Hawksin Cale Morrisin kanssa. Pudotuspeleissä Lekkas pelasi 12 ottelua torjuen yhdeksän voittoa. Hän voitti kauden päätteeksi USHL:n mestaruuden, Clark Cupin. Kauden 2015–2016 päätteeksi Lekkas valittiin liigan kolmanteen tähdistökentälliseen.

Vuodet 2016–2020 Lekkas kävi Vermontin yliopistoa. *Junior-vuotensa* 2018–2019 päätteeksi hänet valittiin Hockey Eastin toiseen tähdistökentälliseen. Kesällä 2019  Lekkas osallistui sekäChicago Blackhawksin että Florida Panthersin kehitysleireille. *Senior-vuotenaan* 2019–2020 hän toimi pelipaikastaan huolimatta Vermontin varakapteenina. Lekkas palkittiin kauden päätteeksi Uuden-Englannin kiekkotoimittajien valitsemana Joe Tomasello Unsung Hero Awardilla. Yliopistokauden jälkeen maaliskuussa 2020 hän teki sopimuksen ECHL-joukkue Fort Wayne Kometsin kanssa, jossa Lekkas ehti pelata vain yhden ottelun, kunnes koronaviruspandemia päätti kauden.

Kesäkuussa 2020 Lekkas teki Fort Wayne Kometsin ECHL-joukkueen kanssa vuoden mittaisen jatkosopimuksen. Hän pelasi alkukaudella 2020–2021 yhdeksän ottelua, kunnes maaliskuussa 2021 Komets lainasi Lekkasin koesopimuksella AHL-joukkue Rochester Americansiin. Hän pelasi siellä seitsemän ottelua. Toukokuussa Lekkas teki yhden päivän koesopimuksen päätteeksi loppukauden kattavan sopimuksen NHL-seura Buffalo Sabresin kanssa, kun joukkueen maalivahtiosasto kärsi poissaoloista ja Sabres tarvitsi kakkosmaalivahtia NHL-debyytin tehneelle Michael Houserille.

Heinäkuussa 2021 Lekkas teki vuoden mittaisen sopimuksen Fort Wayne Kometsin ECHL-joukkueen kanssa. Hän pelasi siellä alkukaudella 2021–2022 yhden ottelun, kunnes marraskuussa seura kauppasi Lekkasin Orlando Solar Bearsiin myöhemmin päätettävää korvausta vastaan. Vain yhden ottelun jälkeen vajaa kaksi viikkoa myöhemmin hänet kaupattiin edelleen Wheeling Nailersiin myöhemmin päätettävää korvausta vastaan. Lekkas pelasi siellä 23 ottelua, kunnes maaliskuussa 2022 hänet kaupattiin jo kauden neljänteen ECHL-seuraansa Maine Marinersiin tulevaisuudessa päätettävää korvausta vastaan. Lekkas pelasi siellä 14 runkosarja- ja kaksi pudotuspeliottelua. Hänet valittiin huhtikuun vaihteessa ECHL:n viikon pelaajaksi. ECHL-kauden jälkeen toukokuussa Lekkas siirtyi AHL-joukkue Chicago Wolvesin vahvuuteen. Hän ei kuitenkaan saanut siellä peliaikaa.

Kaudeksi 2022–2023 Lekkas siirtyi vuoden mittaisella sopimuksella Tanskan Metal Ligaenin Odense Bulldogsiin. Kaudeksi 2023–2024 hän siirtyi 1+1-vuotisella sopimuksella SM-liigajoukkue KalPaan. Lekkasista odotettiin ennakkoon kirittäjää Juha Jatkolalle, mutta hän onnistui kuitenkin nousemaan kauden mittaan joukkueen pääasialliseksi vastuunkantajaksi. Osittain Jatkolan loukkaannuttua loppukaudella Lekkas vahvisti asemaansa KalPan ykkösmaalivahtina ja hän pelasi joukkueen kaikki pudotuspeliottelut. Lekkas edusti KalPaa kauden aikana myös Spengler Cupissa. Toukokuussa 2024 seura käytti hänen sopimuksessaan olleen option ja teki vuoden mittaisen jatkosopimuksen Lekkasin kanssa. 

Kaudella 2024–2025 Lekkas nousi KalPan selkeäksi ykkösmaalivahdiksi. Hän pelasi runkosarjassa 32 ottelua torjuen 17 voittoa ja kaksi nollapeliä sekä 18 pudotuspeliottelua torjuen 11 voittoa ja kaksi nollapeliä. Lekkas torjui KalPan kauden päätteeksi seuran historian ensimmäiseen Suomen-mestaruuteen. Toukokuussa 2025 hän teki seuran kanssa kaksivuotisen jatkosopimuksen.

## Muuta
Lekkasilla on kreikkalaisia sukujuuria.

## Tilastot

## Lähteet
*
*
*

### Viitteet